Zagreb, 16. studenoga 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa** **podnesene** **protiv dužnosnika Milana Kujundžića, ministra zdravstva,** na 28. sjednici, održanoj 16. studenoga 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Milana Kujundžića, ministra zdravstva, vezano za navode prijave koji se odnose na predlaganje imenovanja Irene Jukić i Veronike Laušin za članice Upravnog vijeća Kliničke bolnice Dubrava, Edite Burčul za članicu Upravnog vijeća Hrvatskog zavoda za zdravstveno osiguranje, Nevena Ljubičića za člana Upravnog vijeća Kliničkog bolničkog centra Split te Maria Puljiza za člana Upravnog vijeća Kliničkog bolničkog centra Osijek, neće se pokrenuti, jer iz prikupljene dokumentacije ne proizlazi kumska, rodbinska i druga povezanost dužnosnika s navedenim osobama, slijedom čega nisu utvrđene okolnosti koje upućuju na moguću povredu načela obnašanja javnih dužnosti iz članka 5. ZSSI-a ili drugih odredbi ZSSI-a.**

Obrazloženje

U Povjerenstvu je dana 10. svibnja 2017.g. pod brojem 711-U-1663-P-229/17-01-3 zaprimljena neanonimna prijava mogućeg sukoba interesa podnesena protiv dužnosnika Milana Kujundžića, ministra zdravstva povodom koje se vodi predmet P-229/17.

U navedenoj prijavi se u bitnome navodi da je dužnosnik Milan Kujundžić radi ostvarenja osobnih probitaka i partikularnih interesa, a protivno načelima obnašanja javnih dužnosti iz članka 5. ZSSI-a, stvorio mrežu privatno i interesno povezanih osoba na način da su na njegov prijedlog ispred Ministarstva zdravstva na sjednici Vlade Republike Hrvatske održane dana 29. prosinca 2016.g. Irena Jukić iz Zagreba te Veronika Laušin iz Zagreba imenovane u Upravno vijeće Kliničke bolnice Dubrava (u daljnjem tekstu: KB Dubrava), a Edita Burčul iz Zagreba u Upravno vijeće Hrvatskog zavoda za zdravstveno osiguranje (u daljnjem tekstu: HZZO), iako je znao i bio svjestan da su navedene osobe s dužnosnikom u rodbinskim ili prijateljskom odnosu, ili u poslovno-interesnom odnosu s KB Dubrava odnosno u odnosima i na poslovima koji su nespojivi s njihovim članstvom u upravnim vijećima navedenih zdravstvenih ustanova.

U prijavi se napominje da su na sjednici Vlade Republike Hrvatske od 29. prosinca 2016.g. na prijedlog dužnosnika Milana Kujundžića, ministra zdravstva u Upravno vijeće Kliničke bolnice Dubrava, imenovane Grozdana Perić, zastupnica u Hrvatskom saboru, Irena Jukić, ravnateljica Hrvatskog zavoda za transfuzijsku medicinu i Veronika Laušin, zamjenica vršitelja dužnosti ravnatelja HZZO-a, ujedno i državna dužnosnica iz članka 3. ZSSI-a. Za Irenu Jukić se navodi da je u rodbinskoj i prijateljskoj vezi s dužnosnikom (rodica po tazbinskoj liniji), dok je HZZO prema članku 9. stavku 2. podstavcima 8., 9. i 10. Statuta HZZO-a u odnosu na KB Dubrava njezin neposredni poslodavac, kojeg na temelju članka 43. Statuta zastupa dužnosnica Veronika Laušin, ovlaštena u ime i za račun HZZO-a sklapati ugovore s KB Dubrava i nadzirati njihovo valjano i zakonito ispunjenje. Iz navedenog proizlazi da dužnosnica Veronika Laušin u svojstvu zamjenice vršitelja dužnosti ravnatelja HZZO-a na temelju članka 35. podstavaka 11. i 12. i članka 43. Statuta HZZO-a sklapa ugovore s KB Dubrava kao pružateljem usluga zdravstvene zaštite osiguranicima, dok u svojstvu članice Upravnog vijeća KB Dubrava u skladu sa Statutom daje suglasnost ravnatelju bolnice za sklapanje tih istih ugovora, čije ispunjenje nadzire i u statusu zamjenice vršitelja dužnosti ravnatelja HZZO-a. Također se ističe da je i Hrvatski zavod za transfuzijsku medicinu u poslovnom odnosu s KB Dubrava po osnovi nabave i prodaje raznih krvnih pripravaka, u kojem poslovnom odnosu Irena Jukić u obavljanju funkcije ravnateljice sklapa razne ugovore s KB Dubrava te istodobno u svojstvu članice Upravnog vijeća KB Dubrava daje suglasnost ravnatelju bolnice za sklapanje tih ugovora.

U prijavi se zaključuje da Irena Jukić i Veronika Laušin obavljaju nespojive funkcije s članstvom u Upravnom vijeću KB Dubrave, obzirom da ravnatelju KB Dubrava daju suglasnost, u skladu sa Statutom, za sklapanje ugovora s HZZO-om i Hrvatskim zavodom za transfuzijsku medicinu, koje ugovore potpisuju u svojstvu ravnateljice i zamjenice vršitelja dužnosti ravnatelja navedenih ustanova, te unatoč često suprotstavljenim interesima ugovornih strana, nadziru ispunjenje preuzetih ugovornih obveza. Navodi se i da su Irena Jukić i Veronika Laušin već prethodno obavljale funkciju članica Upravnog vijeća KB Dubrava u razdoblju 2004.g. – 2012.g. kada je dužnosnik Milan Kujundžić obavljao funkciju ravnatelja KB Dubrava.

Prema navodima prijave dužnosnik Milan Kujundžić stvorio je na opisani način kadrovsku mrežu povezanih osoba putem kojih može u KB Dubrava u svakom trenutku ostvarivati svoje razne osobne i poslovne interese, što je nužno sagledati i u kontekstu da je dužnosnik prije stupanja na dužnost ministra zdravstva u KB Dubrava bio voditelj Zavoda za gastroenterologiju, što proizlazi iz nedavne smjene ravnatelja KB Dubrava Tonija Kolaka i imenovanja Srećka Marušića vršiteljem dužnosti ravnatelja KB Dubrava, ujedno rođaka predsjednice Upravnog vijeća KB Dubrava Grozdane Perić, djevojački Marušić.

Nadalje se u prijavi iznosi da je na istoj sjednici Vlade RH u Upravno vijeće HZZO-a imenovana Edita Burčul, po struci diplomirana ekonomistica, zaposlenica KB Dubrava, osoba od najvećeg povjerenja dužnosnika Milana Kujundžića koja je već ranije u dva mandata bila njegova pomoćnica za financijske poslove kada je obnašao dužnost ravnatelja KB Dubrava. Ističe se da među njima postoji prijateljska veza te da navedena bila članica Predsjedništva političke stranke Hrvatska zora čiji je dužnosnik bio predsjednik. Napominje se da je Edita Burčul u Upravno vijeće HZZO-a imenovana na temelju članka 19. Statuta HZZO-a iz reda predstavnika zdravstvenih radnika, iako je jasno da nije zdravstveni radnik niti po prirodi posla koje obavlja u bolnici niti po zakonskoj definiciji navedenog pojma propisanoj u članku 124. stavku 1. Zakona o zdravstvenoj zaštiti („Narodne novine“ broj 150/08.) prema kojoj je zdravstveni radnik osoba koja ima obrazovanje zdravstvenog usmjerenja i neposredno u vidu zanimanja pruža zdravstvenu zaštitu stanovništvu, uz obvezno poštivanje moralnih i etičkih načela zdravstvene struke. Iz navedenog proizlazi sukob interesa na strani dužnosnika obzirom da je putem svojih privatnih poznanstava i prijateljskih odnosa putem navedenih osoba sebi osigurao trajni izvaninstitucionalni utjecaj na rad i poslovanje KB Dubrava i HZZO-a s potencijalnom mogućnosti ostvarenja svojih partikularnih interesa. Podnositelj prijave predlaže izvršiti uvid u zapisnik sa sjednice Vlade održane 29. prosinca 2016.g., osobnike Irene Jukić, Veronike Laušin i Edite Burčul, životopis dužnosnika Milana Kujundžića uz pribavljanje očitovanje od dužnosnika i navedenih osoba kao i izvršiti uvid u Statut KB Dubrava, HZZO-a i Hrvatskog zavoda za transfuzijsku medicinu.

Konačno, prijavitelj ističe da je Vlada RH na prijedlog dužnosnika kao ministra zdravstva imenovala Nevena Ljubičića iz Zagreba, dužnosnikova kuma i bratića predsjednice Upravnog vijeća KB Dubrava Grozdane Perić za predsjednika Upravnog vijeća Kliničkog bolničkog centra Split, kao i Maria Puljiza iz Zagreba, također dužnosnikova kuma, za predsjednika Upravnog vijeća Kliničkog bolničkog centra Osijek i člana Upravnog vijeća Specijalne bolnice za plućne bolesti u Zagrebu. Protiv dužnosnika se predlaže pokrenuti postupak zbog moguće povrede članka 5. ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske), dužnosnici u smislu odredbi ZSSI-a, stoga je i dužnosnik Milan Kujundžić povodom obnašanja dužnosti ministra zdravstva obvezan postupati sukladno odredbama ZSSI-a.

Povjerenstvo je u svrhu provjere osnovanosti i vjerodostojnosti navoda iz zaprimljene neanonimne prijave radi donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od nadležnih tijela očitovanje i potrebnu dokumentaciju.

Povjerenstvo je dopisom Broj: 711-I-738-P-229/17-02-17 od 23. svibnja 2017.g.od nadležnog matičnog ureda zatražilo dostavu izvatka iz matice rođenih za Tatjanu Kujundžić, bračnog druga dužnosnika Milana Kujundžića, te izvadak za njezinu braću i sestre, ukoliko ih ima.

Na zahtjev Povjerenstva, Gradski ured za opću upravu Grada Zagreba je dopisom, klasa: 223-02/17-05/87, urbroj: 251-07-21/9-17-02 od 2. lipnja 2017.g. dostavio izvadak iz matice rođenih za Tatjanu Kujundžić uz obavijest da nije moguće pretraživati podatke iz matičnih knjiga prema OIB-u roditelja, a bez točnih podataka o imenu i prezimenu, datumu i mjestu rođenja.

Povjerenstvo je dopisom Broj: 711-I-815-P-229-17/18-04-17 od 5. lipnja 2018.g. od Hrvatskog zavoda za mirovinsko osiguranje zatražilo podatke o poslovima koje je obavljala Irena Jukić, ravnateljica Hrvatskog zavoda za transfuzijsku medicinu, Neven Ljubičić, zaposlenik Kliničkog bolničkog centra Sestre milosrdnice Zagreb te Mario Puljiz, zaposlenik Kliničkog bolničkog centra Sestre milosrdnice Zagreb, sve u razdoblju od 2013.g. do danas.

Uvidom u dopis Hrvatskog zavoda za mirovinsko osiguranje, klasa: 140-01/18-35/120, urbroj: 341-99-11/1-18-2 od 18. lipnja 2018.g. utvrđeno je da Irena Jukić ima evidentiranu prijavu kod obveznika Hrvatski zavod za transfuzijsku medicinu od 1989.g., Neven Ljubičić ima evidentiranu prijavu kod obveznika Klinički bolnički centar Sestre milosrdnice Zagreb od 2008.g. te Mario Puljiz ima evidentiranu prijavu kod obveznika Klinički bolnički centar Sestre milosrdnice Zagreb od 2004.g.

Povjerenstvo je i dopisom Broj: 711-I-888-P-229-17/18-06-17 od 28. lipnja 2018.g. od Ministarstva unutarnjih poslova zatražilo podatke o prebivalištu i OIB-u za Irena Jukić, ravnateljicu Hrvatskog zavoda za transfuzijsku medicinu, Nevena Ljubičića, zaposlenika Kliničkog bolničkog centra Sestre milosrdnice Zagreb te Maria Puljiza, zaposlenika Kliničkog bolničkog centra Sestre milosrdnice Zagreb u svrhu utvrđivanja pravno relevantnih činjenica koje se odnose na dužnosnika Milana Kujundžića, a kako bi se utvrdio eventualni tazbinski odnos s Irenom Jukić te eventualno kumstvo s Nevenom Ljubičićem i Mariom Puljizem.

U Povjerenstvu su pod brojem ulazne pošte 711-U-2244-P-229-17/18-07-3 dana 16. srpnja 2018.g. zaprimljena uvjerenja o prebivalištu dostavljena od Ministarstva unutarnjih poslova za navedene osobe koja sadrže podatke o prebivalištu i njihovu OIB-u.

Na temelju navedenih podataka zaprimljenih od Ministarstva unutarnjih poslova, Povjerenstvo je dopisom Broj: 711-I-1104-P-229-17/18-08-17 od 16. kolovoza 2018.g. od Gradskog ureda za opću upravu grada Zagreba zatražilo dostavu izvadaka iz matice vjenčanih za dužnosnika Milana Kujundžića, Maria Puljiza te Nevena Ljubičića te je dopisom 711-I-1105-P-227-17/18-09-17 od 16. kolovoza 2018.g.zatražilo od Matičnog ureda Drniš dostavu izvadaka iz matice rođenih i matice vjenčanih za Irenu Jukić. Pod brojem ulazne pošte 711-U-2556-P-229-17/18-10-3 dana 29. kolovoza 2018.g. zaprimljen je izvadak iz matice rođenih i matice vjenčanih za Irenu Jukić. Gradski ured za opću upravu grada Zagreba je dopisom klasa: 223-03/18-09/44, urbroj: 251-07-21/2-18-2 od 29. kolovoza 2017.g. dostavio izvatke iz matice vjenčanih za dužnosnika Milana Kujundžića te Maria Puljiza, a obzirom da Neven Ljubičić ima upisana dva sklopljena braka, povodom zahtjeva Povjerenstvo Broj: 711-I-1182-P-229-17/18-12 17 od 5. rujna 2018.g. navedeni Gradski ured za opću upravu grada Zagreba je dopisom, klasa: 223-03/18-09/44, urbroj: 251-07-21/2-18-5 od 18. rujna 2018.g. dostavio izvatke iz matice vjenčanih za Nevena Ljubičića. Nadležni Matični ured Drniš dostavio je izvadak iz matice rođenih i vjenčanih za Irenu Jukić.

Uvidom u podatke nadležnih matičnih ureda utvrđeno je da dužnosnik Milan Kujundžić nije bio svjedok pri sklapanju braka Maria Puljiza odnosno Nevena Ljubičića niti da su navedeni bili svjedoci pri sklapanju braka dužnosnika Milana Kujundžića. Također, usporedbom podataka iz matičnih knjiga nije utvrđeno da bi Irena Jukić bila u odnosu srodstva sa bračnim drugom dužnosnika Milan Kujundžića (sestra njegove žene), dok se u odnosu na neki drugi tazbinski odnos koje bi eventualno postojao, koji Povjerenstvo nije moglo utvrđivati obzirom da isti odnos u prijavi nije preciziran, postavilo pitanje bi li takvo srodstva upućivalo na interesnu povezanost dužnosnika s osobom u takvom odnosu.

Vlada Republike Hrvatske donijela je rješenje na temelju članka 31. stavka 4. Zakona o Vladi Republike Hrvatske („Narodne novine“, broj 150/11., 119/14. i 93/16.) i članka 102. stavka 2. Zakona o obveznom zdravstvenom osiguranju („Narodne novine“, broj 80/13. i 137/13.), na sjednici održanoj 29. prosinca 2016. godine kojim je Edita Burčul imenuje za člana Upravnog vijeća HZZO-a, kao predstavnik osiguranih osoba HZZO-a.

Člankom 102. stavkom 2. Zakona o obveznom zdravstvenom osiguranju Upravno vijeće HZZO-a propisano je da Upravno vijeće HZZO ima 9 članova koje imenuje Vlada Republike Hrvatske na prijedlog ministra nadležnog za zdravlje, i to 2 predstavnika osiguranih osoba, 2 predstavnika zdravstvenih radnika, 3 predstavnika Gospodarsko-socijalnog vijeća, 1 predstavnik ministarstva nadležnog za zdravlje, 1 predstavnik radnika HZZO-a izabran ili imenovan u skladu s propisima o radu.

Na istoj sjednici Vlada RH rješenjem je na temelju članka 31. stavka 4. Zakona o Vladi Republike Hrvatske i članka 57. stavka 4. Zakona o zdravstvenoj zaštiti („Narodne novine“, broj 150/08., 71/10., 139/10., 22/11., 84/11., 12/12., 35/12., 70/12., 82/13., 22/14. i 70/16.) imenovala Maria Puljiza predsjednikom Upravnog vijeća Kliničkog bolničkog centra Osijek te je Grozdanu Perić imenovala predsjednicom Upravnog vijeća KB Dubrava, a Veroniku Laušin i Irenu Jukić članicama Upravnog vijeća KB Dubrava. Na sjednici Vlade RH od 23. ožujka 2017.g. Neven Ljubičić imenovan je predsjednikom Upravnog vijeća Kliničkog bolničkog centra Split.

Člankom 57. stavkom 2. Zakona o zdravstvenoj zaštiti propisano je da upravno vijeće zdravstvene ustanove čiji je osnivač Republika Hrvatska ima pet članova i čine ga predstavnici osnivača (predsjednik i 2 člana) i radnika ustanove (2 člana). Prema stavku 4. istog članka navedenog Zakona članove upravnog vijeća (predstavnike osnivača) imenuje osnivač na prijedlog ministra zdravstva.

U priopćenju sa zatvorenog dijela 14. sjednice Vlade Republike Hrvatske održane 29. prosinca 2016.g. navodi se da je Edita Burčul imenovana članicom Upravnog vijeća HZZO-a, kao i da je Mario Puljiz imenovan za predsjednika Upravnog vijeća Kliničkog bolničkog centra Osijek te da su Veronika Laušin i Irena Jukić imenovane članicama Upravnog vijeća KB Dubrava.

U priopćenju sa zatvorenog dijela 27. sjednice Vlade Republike Hrvatske održane 23. ožujka 2017.g. navodi se da je Neven Ljubićić imenovan za predsjednika Upravnog vijeća Kliničkog bolničkog centra Split.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka Zakona propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Iz prikupljene dokumentacije i analiziranih zakonskih odredbi proizlazi da je Mario Puljiz rješenjem Vlade RH na prijedlog ministra zdravstva dužnosnika Milana Kujundžića imenovan za predsjednika Upravnog vijeća Kliničkog bolničkog centra Osijek te da je Neven Ljubičić na identičan način imenovan za predsjednika Upravnog vijeća Kliničkog bolničkog centra Split. Također, utvrđeno je da je Vlada RH imenovala Irenu Jukić i Veroniku Laušin na prijedlog ministra zdravstva u Upravno vijeće KB Dubrava i da je Edita Burčul na njegov prijedlog imenovana u Upravno vijeće HZZO-a kao predstavnik osiguranih osoba, a ne kao predstavnik zdravstvenih usluga, kako je navedeno u prijavi.

Iz podataka Hrvatskog zavoda za mirovinsko osiguranje utvrđeno je da su navedene osobe dugi niz godine zaposlene u zdravstvenim ustanovama (Mario Puljiz, Neven Ljubičić, Irena Jukić), dok je prema navodima prijave Edita Burčul obavljala visoke funkcije kao pomoćnica ravnatelja za pitanja financija u KB Dubrava, a dužnosnica Veronika Laušin također obnaša visoke dužnosničke funkcije u tijelu javne vlasti područja zdravstvenog osiguranja, slijedom čega se pitanje stručnosti imenovanih osoba u kontekstu njihova imenovanja ne može samo po sebi dovesti u pitanje.

Obzirom da iz evidencija nadležnih matičnih knjiga nisu utvrđene okolnosti navedene u prijavi da između dužnosnika Milana Kujundžića i Maria Puljiza te Nevena Ljubičića postoji odnos kumstva odnosno da nije utvrđeno da bi Irena Jukić bila dužnosnikov srodnik po tazbini u pogledu rodbinskog odnosa sa dužnosnikovom suprugom, a sam tazbinski odnos nije preciziran u prijavi, dok se okolnost da su u razdoblju u kojem je dužnosnik Milan Kujundžić obavljao funkciju ravnatelja KB Dubrava Irena Jukić i Veronika Laušin već bile članice Upravnog vijeća iste bolnice i time nadzirale dužnosnikov rad u svojstvu ravnatelja ne može prihvatiti kao ona na temelju koje bi se opravdano moglo smatrati da među njima postoji povezanost, pogotovo jer dužnosnik kada je obavljao navedenu funkciju ravnatelja KB Dubrava nije imenovao navedene osobe u upravno vijeće iste ustanove. Također, okolnost da je jedna od predloženih i imenovanih osoba dužnosnica Veronika Laušin, zamjenica ravnatelja HZZO-a, ne upućuje da bi slijedom iste bila interesno povezana s dužnosnikom.

U odnosu na prijateljski odnos dužnosnika za koji se navodi da postoji s Irenom Jukić i Editom Burčul koje su imenovane u Upravno vijeće KB Dubrava odnosno Upravno vijeće HZZO-a, Povjerenstvo napominje kako takvu vrstu povezanosti nije moguće utvrđivati, jer se odnos prijateljske povezanosti dužnosnika sa pojedinim osobama može utvrđivati tek slijedom činjenica o kojima bi dužnosnik javno osobno kazivao, pri čemu također okolnost da je Edita Burčul bila pomoćnica ravnatelja za financije u razdoblju u kojem je dužnosnik obavljao funkciju ravnatelja KB Dubrava ne upućuje sama po sebi da među njima postoji odnos povezanosti na temelju koje bi se opravdano moglo smatrati da je u postupku predlaganja njezina imenovanja dužnosnik bio rukovođen privatnim interesima. Ukoliko je Edita Burčul bila članica iste političke stranke čiji je član bio dužnosnik Milan Kujundžić, ne može se smatrati da bi je dužnosnik predložio po toj osnovi, jer se ne radi o političkoj stranci kojoj dužnosnik sada pripada niti se radi o političkoj stranici koja participira u vlasti, pa se ne može smatrati da je to članstvo imalo relevantan utjecaj na njezino predlaganje.

Stoga se za bilo koga od navedenih ili sve zajedno u njihovoj ukupnosti ne može zaključiti da je dužnosnik imao za cilj stvoriti mrežu s njim povezanih osoba u upravljanju javnim zdravstvenim ustanovama i ostvarenja svojih privatnih interesa, što predstavlja hipotetsku situaciju koja se ne može uopćeno ispitivati izvan okolnosti konkretne situacije u postupanju dužnosnika, a na koju se u neanonimnoj prijavi ne ukazuje.

Povjerenstvo stoga ocjenjuje navode prijave neosnovanima i nevjerodostojnima, obzirom da poveznice navedene u prijavi nisu utvrđene ili se ne mogu provjeriti pa se ne može stvoriti zaključak da bi dužnosnik predlaganjem njihova imenovanja u zdravstvene ustanove povrijedio načela obnašanja javnih dužnosti, slijedom čega nisu utvrđene okolnosti koje upućuju da bi dužnosnik Milan Kujundžić počinio povredu članka 5. stavak 1. ZSSI-a ili kojeg od zabranjenih djelovanja dužnosnika iz članka 7. ZSSI-a te se postupak protiv dužnosnika neće pokrenuti.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnica Veronika Laušin u razdoblju od 20. travnja 2012.g. do 13. travnja 2016.g. obavljala dužnost pomoćnice ravnatelja HZZO-a, navedenu dužnost obnašala je i u razdoblju od 13. travnja 2016.g. do 8. lipnja 2016.g. kada je imenovana vršiteljicom dužnosti zamjenika ravnatelja HZZO-a. Dužnosnica je 23. studenoga 2017.g. imenovana zamjenicom ravnatelja HZZO-a.

Prema odredbama Statuta HZZO-a ("Narodne novine" broj [18/09](http://narodne-novine.nn.hr/clanci/sluzbeni/2009_02_18_403.html)., [33/10](http://narodne-novine.nn.hr/clanci/sluzbeni/2010_03_33_866.html)., [08/11](http://narodne-novine.nn.hr/clanci/sluzbeni/2011_01_8_186.html)., [18/13](http://narodne-novine.nn.hr/clanci/sluzbeni/2013_02_18_315.html)., [01/14](http://narodne-novine.nn.hr/clanci/sluzbeni/2014_01_1_35.html). i [83/15](http://narodne-novine.nn.hr/clanci/sluzbeni/2015_07_83_1622.html)) HZZO provodi obvezno zdravstveno osiguranje o čemu sklapa ugovore s zdravstvenim ustanovama te sukladno članku 43. Statuta HZZO-a zamjenik ravnatelja HZZO-a zamjenjuje ravnatelja HZZO-a sa svim njegovim ovlastima i odgovornostima u obavljanju njegovih poslova

Obzirom na navode prijave koji se odnose na dužnosnicu Veroniku Laušin, a kojima se ukazuje ne nespojivost postupanja obnašanja dužnosti zamjenice ravnatelja HZZO-a, koja u obnašanju iste dužnosti sklapa ugovore sa pojedinim zdravstvenim ustanovama te istodobnog obavljanja funkcije članice Upravnog vijeća KB Dubrava u kojem svojstvu daje suglasnost ravnatelju za njihovo sklapanje, slijedom čega se potencijalno može naći u situaciji sukoba interesa, Povjerenstvo će formirati poseban predmet u kojem će odlučivati postoje li na strani dužnosnice Veronike Laušin okolnosti koje upućuju na moguću povredu odredbi ZSSI-a,

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Milan Kujundžić elektronička dostava
2. Podnositelju prijave
3. Objava na internetskim stranica Povjerenstva
4. Pismohrana